Ɔdwontonyi Daddy Lumba dze n’apɔwmudzen ho nsɛm a nna ɔnnkɔ yie ato gua ber a oridzi ne 58 awoda no.
Ghana highlife ndwontonyi a ɔagye dzin, Charlce Kwadwo Fosu a dodowara frɛ no Daddy Lumba dze n’apɔwmudzen ho nsɛm a nna ɔnnkɔ yie ho ato gua ber nna oridzi ne 58 awoda no. Ne ndwom a ɔdze ato gua no bi nye; Yɛ ne wo sere kwa, Yenntsie obiaa, Adaka tsea, Obi ate me so buo, Ankwanoma na pii a ɔkeka ho. Ɔdwontonyi Daddy Lumba dze ato gua dɛ ɔayar bɛyɛ mfe enum nye yi. Ɔkyerɛ dɛ, dɛm tsebea yi ama oeesua nyansa wɔ abrabɔ mu ara yie. Fankwa 29, 2022 ber a oridzi n’awoda no na ɔnye kasafir bi nyaa nkɔmbɔtwetwe na ɔdze nsɛm a ɔfaa dza ɔrokɔ do wɔ n’abraɔbɔ no mu no too gua. Ɔkaa dɛ, ɔbɛpɛ dɛ ɔbɛsan nye n’ekyirdzifo eenya nkitaho pii siesie.
Ɔdwontonyi Daddy Lumba kaa dɛ, sɛ obu nkɔmpɔ hwɛ n’abrabɔ mu, na ɔdwendwen ber a anyɛnkofo a hyɛɛ no bɔ dɛ wɔbɔwɔ hɔ ama no aber biara na wotumii gyaa no hɔ ber a ɔyaree no a nna ɔdwen ho a, ɔnnte ase.
Ne nsɛm mu no, dza a ɔkae nye dɛ “Ber a me maame wui no na yar no kaa me na maayar mfe enum nye yi. Meyaree daa mpamu no, ɔyɛɛ me nwanwan dɛ, nkorɔfo a wɔdɔ me no nyinara gyaa mo hɔ wɔ dɛm tsebea no mu. Ɔaka emi nkotsee na mibisaa mo ho dɛ ebɛnadze ntsi na aba no dɛm?
Ɔka bio dɛ, “Ibotum enya nyɛnkofo wɔ wo nkyɛn na mpo ebusuafo na ɔbɛyɛ wo nwanwna dɛ sɛ ɔba no dɛ ibɛda yar mpa do mfe du mpo a, ibohun dɛ dza maaka afa tsebea a mokɔr mu ber a meyaree no yɛ nokwar. Maakɔ iyi mu pɛn ntsi sɛ mereka a, ɔwɔ dɛ igyedzi me dzi.
Ɔdwontonyi Daddy Lumba dzi too gua dɛ, “dɛ ibɛgye dzin na ibenya sika no twetwe nyimpa dodow ba wo nkyɛn na mbom ber a ɔyaree ma ɔka monko no, muhun dɛ nnyɛ obiara na ɔdɔ no.
